b'\n_START_ARTICLE_\nSaint-Laurent-du-Var\n_START_SECTION_\nKlima\n_START_PARAGRAPH_\nKlimaet er som i \xc3\xb8vrigt i denne del af Frankrig pr\xc3\xa6get af varme t\xc3\xb8rre somre, milde solrige vintre og v\xc3\xa5de yders\xc3\xa6soner. Der kan dog, p\xc3\xa5 grund af omr\xc3\xa5dets topografi, v\xc3\xa6re signifikante variationer, selv indenfor relativt korte afstande.\n_START_SECTION_\nHistorie\n_START_PARAGRAPH_\nKommunens historie knytter sig til det faktum, at den str\xc3\xa6kker sig langs Var-flodens bred. Og dermed har floden haft stor betydning for byens udvikling: Man har ved flodmundingen fundet spor efter en neolitisk fisker landsby. Efterf\xc3\xb8lgende har stedet v\xc3\xa6ret besat af ligurere og derefter af s\xc3\xa5vel gr\xc3\xa6kere som romere, sidstn\xc3\xa6vnte brugte det relativt flade og frugtbare omr\xc3\xa5de som landbrugsland, hvor de dyrkede s\xc3\xa5vel oliven som vin._NEWLINE_Efter romerrigets fald, b\xc3\xa6rer omr\xc3\xa5dets historie pr\xc3\xa6g af b\xc3\xa5de invasioner af barbarer og plyndringer af saracenske s\xc3\xb8r\xc3\xb8vere._NEWLINE_I 1033 n\xc3\xa6vnes byen for f\xc3\xb8rste gang under navnet: Castrum Agrimontis. I det 11. \xc3\xa5rhundrede opf\xc3\xb8rer Raimbaud, der er lensherre og biskop i Vence, et hospital, som han indvier til Skt. Laurentius, hvor augustinermunkene skulle pleje pilgrimme, der havde v\xc3\xa6ret i Rom. Munkene fik desuden til opgave, at f\xc3\xb8re folk over Var og for denne opgave fik de lov til, at opkr\xc3\xa6ve en skat (n\xc3\xa6vnt f\xc3\xb8rste gang i 1162)._NEWLINE_Tempelridderne opf\xc3\xb8rte i 1135 et antal udkigst\xc3\xa5rne langs floden, for at kunne holde \xc3\xb8je med saracenerne._NEWLINE_I henhold til Frihedsbrevet af 1388, er Var gr\xc3\xa6nsen mellem Grevskabet Provence og Grevskabet Nice._NEWLINE_Det 14. og 15. \xc3\xa5rhundrede blev katastrofale for omr\xc3\xa5det, der blev ramt af pest i 1348 og 1352, det blev invaderet af gr\xc3\xa6shopper i 1364 og blev inblandet i arvestriden mellem Hertugd\xc3\xb8mmet Duras og Hertugd\xc3\xb8mmet Anjou, efter mordet p\xc3\xa5 Dronning Johanna I af Neapel. Omr\xc3\xa5det blev ramt af pesten igen i 1405, 1407, 1446 0g 1466._NEWLINE_I 1468 udsteder biskoppen af Vence, et dokument der giver 30 famillier fra Oneglia i Ligurien, ret til at bos\xc3\xa6tte sig i omr\xc3\xa5det mod, at de virker som f\xc3\xa6rgem\xc3\xa6nd p\xc3\xa5 floden. Det er i denne periode, at stedet f\xc3\xa5r navnet Saint-Laurent og indbyggerne kaldes "Les Laurentiens" Indbyggerne begynder ogs\xc3\xa5 i denne periode, at fremstille salt i flodmundingen._NEWLINE_Et nyt hospital, tilegnet Skt. Laurentius, opf\xc3\xb8res i 1480, ved flodbredden og det er p\xc3\xa5 dette tidspunkt, at navnet Saint-Laurent bliver permanent for omr\xc3\xa5det._NEWLINE_I de efterf\xc3\xb8lgende \xc3\xa5rhundreder, m\xc3\xa5 Saint-Laurent betale prisen for dens strategiske placering og bliver udsat for plyndringer og \xc3\xb8del\xc3\xa6ggelser af forskellige h\xc3\xa6re, der passerer forbi._NEWLINE_Biskoppen af Vence overlader i 1698 omr\xc3\xa5det til en italiensk aristokrat fra Oneglia, ved navn Joseph Pisani._NEWLINE_Da Grevskabet Nice atter bliver en del af Frankrig i 1792, forsvinder gr\xc3\xa6nsen ved Var-floden, men Saint-Laurent er p\xc3\xa5 dette tidspunkt en del af departementet Var og bliver f\xc3\xb8rst en del af departementet Alpes-Maritimes i 1860_NEWLINE_Byen blev befriet 27. august 1944 af en canadisk h\xc3\xa6renhed.\n_START_SECTION_\nReligion\n_START_PARAGRAPH_\nSom resten af Frankrig, er indbyggerne i Saint Laurent du Var overvejende katolske og byen ligger i sognet Saint-Laurent, som er en del af Nice stift.\n_START_SECTION_\nSt\xc3\xb8rre veje\n_START_PARAGRAPH_\nByen gennemsk\xc3\xa6res af motorvejen A8 "La Provencale", som forbinder Aix-en-Provence med Menton\n_START_SECTION_\nJernbaner\n_START_PARAGRAPH_\nByen er et stop p\xc3\xa5 linjen Marseille \xe2\x80\x93 Ventimiglia\n_START_SECTION_\n\xc3\x98konomi\n_START_PARAGRAPH_\nByens \xc3\xb8konomi baserer sig dels p\xc3\xa5 turisme, der er flere strande og en stor lystb\xc3\xa5dehavn og dels p\xc3\xa5, at indk\xc3\xb8bscentret Cap 3000 er placeret i kommunen.\n_START_SECTION_\nScenekunst\n_START_PARAGRAPH_\nTeatret i byen er opkaldt efter den franske sanger og sangskriver Georges Brassens.\n_START_SECTION_\nFilmkunst\n_START_PARAGRAPH_\nIndtil 1943, var en stor del af byens indbyggere besk\xc3\xa6ftiget ved filmstudiet "Nicaea". Studiet var placeret i omr\xc3\xa5det omkring byens station, indtil det blev bombet i slutningen af krigen af allierede bombefly, der fors\xc3\xb8gte at ramme broen over Var.\n_START_SECTION_\nMusik\n_START_PARAGRAPH_\nI byen findes endvidere et musikkonservatorium.'